นลท.เทกระจาด NPP ฉุดหุ้นรูด15% ตลท.สั่งแจงผลขาดทุนจากเงินลงทุนเกิน 5% ของสินทรัพย์
นลท.เทกระจาด NPP ฉุดหุ้นรูด15% วิตก ตลท.สั่งแจงผลขาดทุนจากเงินลงทุนเกิน 5% ของสินทรัพย์ ล่าสุด ณ เวลา 12.15 น. อยู่ที่ 1.24 บาท ลบ 0.18 บาท หรือ 12.68% สูงสุดที่ 1.45 บาท ต่ำสุดที่ 1.06 บาท ด้วยมูลค่าซื้อขาย 63.06 ล้านบาท
27 มี.ค. 2561

ผู้สื่อข่าวรายงานว่า ราคาหุ้นบริษัท นิปปอน แพ็ค (ประเทศไทย) จำกัด (มหาชน) หรือ NPP ล่าสุด ณ เวลา 12.15 น. อยู่ที่ 1.24 บาท ลบ 0.18 บาท หรือ 12.68% สูงสุดที่ 1.45 บาท ต่ำสุดที่ 1.06 บาท ด้วยมูลค่าซื้อขาย 63.06 ล้านบาท
โดยราคาหุ้นปรับตัวลดลงอย่างมีนัยสำคัญภายหลังจากตลาดหลักทรัพย์แห่งประเทศไทย (ตลท.) แจ้งว่าบมจ.นิปปอน แพ็ค (ประเทศไทย) (NPP) เข้าข่ายเป็นบริษัทจดทะเบียน (บจ.) ที่นำส่งงบการเงินสิ้นสุดวันที่ 31 ธันวาคม 2560 กรณีเป็นบริษัทที่หากไม่รวมกำไร (ขาดทุน) จากเงินลงทุนแล้ว ยังมีผลการดำเนินงานเป็นขาดทุนสุทธิ ซึ่งจะต้องเปิดเผยข้อมูลการซื้อขายหลักทรัพย์ตามเกณฑ์ของสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.)
ทั้งนี้ สำนักงาน ก.ล.ต.กำหนดให้บริษัทจดทะเบียนเปิดเผยยอดซื้อขายหลักทรัพย์ระหว่างงวดที่มีสาระสำคัญในหมายเหตุประกอบงบการเงิน กรณีบริษัทมีผลรวมค่าสัมบูรณ์ของรายการซื้อและรายการขายเงินลงทุนในหลักทรัพย์จดทะเบียนเกิน 2 เท่าของยอดคงค้างของเงินลงทุนในหลักทรัพย์จดทะเบียน และผลรวมดังกล่าวเกิน 5% ของสินทรัพย์รวม ณ วันสิ้นงวด (ยกเว้นบริษัทที่ประกอบธุรกิจธนาคารพาณิชย์ เงินทุนหลักทรัพย์ และประกันภัยและประกันชีวิต)
โดยงบการเงินสิ้นสุดวันที่ 31 ธ.ค.60 ของ NPP พบว่าในไตรมาส 4/60 มีขาดทุนสุทธิ 230 ล้านบาท โดยเป็นขาดทุนจากเงินลงทุน 16 ล้านบาท และขาดทุนสุทธิที่ไม่รวมกำไร (ขาดทุน) จากเงินลงทุน 214 ล้านบาท ขณะที่มีมูลค่าซื้อขายเงินลงทุน 467 ล้านบาท
สำหรับงบการเงินงวดปี 2560 มีขาดทุนสุทธิ 368 ล้านบาท โดยเป็นขาดทุนจากเงินลงทุน 25 ล้านบาท และขาดทุนสุทธิที่ไม่รวมกำไร (ขาดทุน) จากเงินลงทุน 343 ล้านบาท ขณะที่มีมูลค่าซื้อขายเงินลงทุน 1,549 ล้านบาท และมีส่วนของผู้ถือหุ้น 862 ล้านบาท
